**Турмаханова Индира Сабировна**
Астана қаласы
№71 мектеп лицейі
педагог ассистент

**Бастауыш сыныптарда инклюзивті білім берудегі тиімді әдіс - тәсілдер**

Адамзат баласының тәрбие қайнарынан кейінгі межелі жолы – білім алу. Білім – бар жақсылықтың бастауы. Білім – бар нұрдың, шапағаттың, ішкі жан дүние мен көкірек көздің толығуы, білім арқылы дүниенің даңғыл жолына шығасың. Білім – өзіңіз қалайтын өмірге апарар баспалдақ, ол еңбектеген балалық шақтан – еңкейген кәрілік уақытқа дейінгі қажет «материал». Осы тұста кез келген адам баласы толыққанды білім алып, өзін білім нәрімен сусындатуға, жетілуге міндетті. Оған дәлел ретінде Қазақстан Республикасының «Білім туралы» заңында «Білім беру жүйесінің басты міндеттеріне: білім бағдарламаларын меңгеру үшін жағдайлар жасау және жеке адамның шығармашылық рухани және дене мүмкіндіктерін дамыту, адамгершілікпен салауатты өмір салтының берік негіздерін қалыптастыру жеке басының дамуы үшін жағдай жасау арқылы парасатты байыту» тармағын атауға болады. Мүмкіндігі шектеулі балалардың қоғамда көлеңкеде қалмауы мен кемтарлық сезінбей жетілуі жолында ерекше әдіспен оқыту жолға қойылғаны жақсы бастама деп білеміз. Ерекше білім беру қажеттіліктері бар балаларды мүмкіндіктеріне қарай білім берудің қазақстандық жаңа әдісі осы – инклюзивті білім беру. «Инклюзивті білім беру баршаның сапалы білімге қолжетімді болуын қамтамасыз етуге бағытталған білім беру процестерінің бірі. Ол балалардың дене, психикалық, зияткерлік, мәдени-этникалық, тілдік және басқа да ерекшеліктеріне қарамастан, сапалы білім беру ортасына айрықша білім алу қажеттігі бар балаларды тартуды, барлық кедергілерді жоюды, олардың сапалы білім алуы үшін және олардың әлеуметтік бейімделуін, қоғамға сіңісуін көздейді». Инклюзивті білім беру барлық балаларға балабақша, мектеп, университет өміріне толыққанды қатысуға мүмкіндік береді және теңдікті қамтамасыз етеді. Бұл дегеніңіз, барлық мұғалімдер мен ата-аналар инклюзивті білім берудің тек мектеп немесе балабақшаға ашық есік қана емес, сонымен қатар білім беру нәтижесі үшін жауаптылық екенін ескеруі тиіс. Оның сапасы оқытудың дамуында мүмкіндіктері шектеулі балалардың білім беру қажеттіліктеріне қаншалықты сәйкес келетініне тікелей байланысты. Бұл білім беру үрдісі барлығына жеке көзқараспен және барлық адамдардың білім алуына қажеттілік ретінде де қарастырылады. Әрбір бала физикалық, интеллектуалдық, әлеуметтік, эмоционалдық, тілдік және басқа ерекшеліктеріне қарамастан, оқыту процесіне қатыса алады. Бұл оған қоғамның толыққанды мүшесі болуға мүмкіндік береді және өзге балалардан тыс қалып қалу қаупін азайтады. Инклюзивті білім беру идеологиясы балаларға қатысты кез келген кемсіту, қорлануды жоққа шығарады және барлық адамдарға тең қатынасты қамтамасыз етеді. Бірақ ерекше жағдайлар жасайды. Мүмкіндігі шектеулі балаларды дамытудың маңызды мәселелерінің бірі – білім беру. Бұл құжат пен мамандық алу мүмкіндігі ғана емес екенін түсіну қажет. Себебі ол – әлеуметтендіру мәселесінің шешімі. Білім алу барысында оларға жайлы орта қалыптастыру мен өзін еркін сезіну тиімділігін басты назарда ұстау керек. Ең әуелі оқуға толықтай мүмкіндігі жоқ балалардың бастауыш сыныптан бастап тиімді әдіс-тәсілдер арқылы білім алуы жолын толық қамтамасыз ету қажет. Арнайы оқытатын оқу орталықтары әр оқушыға жеке тұлға ретінде қарап, саналы тәрбие мен сапалы білім беруде «Бәріне бірдей мүмкіндік, сапалы білім – барлығы үшін» деген ұстанымды баерік ұстануы тиіс. Сонымен бірге инклюзивті оқытудың негізгі принциптерге негізделген бөліктері, яғни, адам құндылығының бала мүмкіндігіне қарай жеткен жетістіктермен анықталатынын, әрбір адамның сезуге және ойлауға қабілетті екенін, барлық адамның бір-біріне қажет екенін, білімнің шынайы құндылығы әр оқушыны жетістікке жеткізетіні сынды қажеттіліктерді мұғалім негізге ала отырып білім беру мүмкіндігін толықтай қарастыруға тиісті. Жаңартылған білім мазмұны мен оқытудың әдістеріне, балалардың жеке білім алу қажеттіліктерін іске асыруға байланысты өзінің кәсіби ізденісін мектептегі инклюзивті жағдайында білім беруге дайындау – ұстаз кәсібилігі. «Инклюзивті оқытуды даму мүмкіндігі шектеулі балалардың қалыпты дамыған балалармен бірге әлеуметтендіру және интеграция процестерін жеңілдету мақсатындағы жеңілдетілген оқыту жүйесі ретінде бағалайды. Мұндай білім негізінде барлық адамдарға тең қарым-қатынас, арнайы білім беруді қажет ететін балаларға арнайы жағдай жасау, жеке түзеу-дамыту бағдарламаларын іске асыру қажеттілігін қанағаттандыру қажет. Балалардың бір-біріне түсінушілікпен қарап, тең дәрежеде қарым-қатынас жасауына тікелей ұстаздың ықпалын қажет етеді». Инклюзивті білім беру жағдайында барлық оқушылар мен балалардың арасында пайдалы қатынас орнатушы мұғалім болғандықтан, ол толықтай бала мүмкіндігіне иілуге, білім алуына оңтайлы жағдай жасауға міндетті. Әр бала толыққанды білім алып, сабақ процестерімен жеңіл танысып, игеру барысында ешқандай қиындық көрмеген абзал. Ондайда жеңіл әрі қарапайым тәсілдер қолданылуы керек. Инклюзивті оқыту – бала мұқтаждығын толықтай ескерген жаңа әрі ұтымды бағдарлама мектебі деп есептейміз. Қоғамға сіңісу жолында білімін жетілдіруге құлаш ұрған әр бала мүмкіндігінің шектелгеніне қарамастан, өзінің таным-көкжиегін өрістетуге құқылы. Егер мектепте бала жаңа әдістер арқылы білім алса, онда бала да соған бейімделу арқылы ерекше қабілеттерін аша алады. Инклюзивті бағыт арқылы мүмкіндігі шектеулі балаларды оқыту оладың жетістікке жетуіне ықпал етіп, жақсы өмір сүру мүмкіндігін қалыптастыра алады. Нәтижесінде оқушылар адамгершілікке, ізгілікке тәрбиеленеді.